b'\n_START_ARTICLE_\nJo\xc5\xbee \xc5\xbdabkar (pravnik)\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ljudski \xc5\xa1oli v Leskovcu pri Kr\xc5\xa1kem je v \xc5\xa0entvidu pri Ljubljani kon\xc4\x8dal klasi\xc4\x8dno gimnazijo. Nato je \xc5\xa1tudiral pravo na Pravni fakulteti v Ljubljani in marca 1941 diplomiral. Kmalu po diplomi se je zaposlil kor zidarski pomo\xc4\x8dnik pri gradbenem podjetju \xc5\xbdivec v Ljubljani, kasneje pa je delal kot progovni delavec na \xc5\xbeeleznici. \xc5\xbde leta 1941 se je povezal z narodnoosvobodilnim gibanjem in v njem organizirano delal do maja 1945. Partizanom se je pridru\xc5\xbeil septembra 1943. Tu je ves \xc4\x8das do osvoboditve delal v pravni stroki. Demobiliziran je bil v \xc4\x8dinu majorja. Po osvoboditvi je bil imenovan za okro\xc5\xbenega javnega to\xc5\xbeilca v Celju (1945-1947), nato je bil javni to\xc5\xbeilec v Ajdov\xc5\xa1\xc4\x8dini in Postojni (1947-1948) ter v Mariboru (1948-1959). Sredi oktobra 1959 se je zaposlil na sodi\xc5\xa1\xc4\x8du v Kopru in tu delal 20 let vse do upokojitve leta 1979. V vsem tem obdobju je poleg slu\xc5\xbebe opravljal \xc5\xa1e druge funkcije. Med drugim je bil predsednik okrajne volilne komisije, \xc4\x8dlan republi\xc5\xa1ke volilne komisije, ve\xc4\x8d mandatov predsednik Dru\xc5\xa1tva pravnikov v Kopru in drugo. Deloval je tudi v konjeni\xc5\xa1kem \xc5\xa1portu. V letih 1951\xe2\x88\x921959 je bil predsednik Konjeni\xc5\xa1kega kluba Maribor. V republi\xc5\xa1ki in jugoslovanski konjeni\xc5\xa1ki zvezi je prav tako opravljal \xc5\xa1tevilne funkcije. Za udele\xc5\xbebo v narodnoosvobodilni borbi in za delo po vojni je prejel ve\xc4\x8d odlikovanj, pohval in priznanj.'